След атентата от април 1925 г. отново е арестуван и осъден на смърт по ЗЗД. Следващата година получава амнистия и е интерниран в село Торос. Продължава политическата си дейност и се изявява като редактор в печатния орган на земеделската левица „Земледелско възраждане“ и неин представител в Селския интернационал (Крестинтерн) в Москва (1927 – 1928). Делегат е на Европейския селски конгрес в Берлин (1930), където изнася доклад. Избран е за член на "Европейския селски комитет". БЗНС го изключва и тогава през 1931 г. „левият земеделец“ Лазар Станев става член на Работническата партия (РП). Избран е за народен представител в 23 Обикновено Народно събрание, а през 1933 г. заедно с цялата работническа парламентарна група е от­странен. Редактор е на изданията на РП „Селски комитети“ и „Селско знаме“.